Ukendte indbrudstyve nøjedes ikke med at stjæle smykker og cigaretter, da de natten til fredag brød ind i familien Møller Nørgårds hjem i Lystrup ved Aarhus. 

De holdt også fest i huset, som nu er fuldstændig raseret. 

Det var derfor også et chokerende syn, der mødte familien, da de lørdag kom hjem fra sommerferie. 

- Der var en sprut-stank uden lige.  Vi havde 10-15 flasker med spiritus i et skab, som var blevet tømt.  Noget af det havde de drukket, og noget af det havde de hældt over vores møbler og i et stort akvarium med 100 fisk, fortæller Pia Møller Nørgaard til Ekstra Bladet og tilføjer:

- Det var 10 gange værre, end man kan forestille sig. 

Artiklen fortsætter under billedet...

Familiens 100 fisk overlevede ikke indbruddet.  Privatfoto

Ingen af fiskene overlevede at blive overhældt med alkohol.  Og familiens hjem er efterfølgende blevet erklæret ubeboeligt. 

- De har stjålet iPads, cigaretter og smykker, men ikke vores fjernsyn.  Til gengæld har de tømt hele vores slikskab, og det fortæller jo også lidt om, at det ikke er professionelle indbrudstyve, vi har haft besøg af, lyder det fra Pia Møller Nørgaard. 

Naboer opdagede indbrud

Familien havde ellers taget de fornødne forholdsregler, da de drog på ferie.  Et ældre ægtepar, der bor ved siden af, havde lovet at holde øje med huset, tømme postkassen og vande planterne.  Præcis som politiet opfordrer folk til. 

- Fredag aften så vores naboer, at der var lys i vores hus, og så gik de ind for at sige velkommen hjem til os.  Her fik de så et kæmpe chok, da de opdagede, at huset var gennemrodet, og at vi ikke havde været hjemme. 

- De har simpelthen så dårlig samvittighed nu, og det er jo slet ikke deres skyld, siger Pia Møller Nørgaard. 

Artiklen fortsætter under billedet...

Tyvene havde rodet alle familiens ting igennem.  Privatfoto

Familiens forsikring har tilbudt at genhuse dem på et hotel i nærheden, men da familien har to drenge på tre år, har familien i stedet valg at flytte ind hos Pia Møller Nørgaards forældre. 

Ifølge Østjyllands Politi er indbruddet af særlig grov karakter.  Det fortæller vagtchef Stig Heidemann til TV2 Østjylland. 

- Det her enkeltstående tilfælde er groft ud over det sædvanlige.  Det er ikke normalt, at et hjem er ødelagt på den måde.